Rottien ja lutikoiden aalto pyyhkii yli pääkaupunkiseudun – ”Jyrsijä alkoi syödä toisen häntää”, kertoo opiskelija Venla Tapio kohtauksesta keittiössään

Rotista on kasvanut lutikoitakin hankalampi tuholaisongelma pääkaupunkiseudulla. Lutikoita ja rottia torjutaan jo Helsingin kaikissa kaupunginosissa. Ongelman salailu on johtanut jopa tilanteisiin, joissa talon asukkaat lähtevät seuraamaan tuholaistorjujaa.

Jyrsijät häiritsevät asumista opiskelija-asunnoissa Vantaan Kulomäessä. Graafisen suunnittelun opiskelijan Venla Tapion keittiössä on ollut hiiriä tai rottia jo kahteen otteeseen. Pihapolulla lojui kuollut hiiri.­

Vantaan Kulomäessä opiskelija-asunnossa asuva Venla Tapio tunnisti äänet heti. Kuukausi sitten uunin alalaatikossa alkoi samanlainen rapina ja tepsuttelu kuin lokakuussa 2016. Silloin jyrsijät olivat tunkeneet väkisin keittiön alakaappien ja jääkaapin takana olevien putkien raosta keittiön lattialle.